**Tuomas "Tunna" Milonoff** (s. 26. helmikuuta 1974 Helsinki) on suomalainen televisio-ohjaaja ja toinen matkailuohjelma *Madventuresin* tekijöistä. Hän on myös sarjan kuvaaja ja käsikirjoittaja. Lisäksi hän on kirjoittanut Riku Rantalan kanssa kirjat *Mad Cook: Kulinaristinen seikkailukirja* (2010), *Mad World – Seikkailijan Atlas* (2011) ja *Mad Manners: Seikkailijan etiketti* (2012) sekä Rantalan ja Ari Lahdenmäen kanssa kirjan *Madventures: Kansainvälisen seikkailijan opas* (2007). Milonoff ja Rantala juontavat myös yhdessä Ylen *Docventures*-sarjaa, jota on tehty seitsemän tuotantokautta. Keväällä 2020 Nelosella nähtiin Milonoffin ja Rantalan uusi sarja *Madventures Suomi*.

*Madventuresin* ohella Milonoff on ohjannut mainoksia ja vuonna 2008 Yleisradion ja Suomen elokuvasäätiön rahoittaman Suomalainen novellielokuva -hankkeen elokuvan *Monte Rosso*. Ennen ohjaajan uraansa Milonoff työskenteli elokuva-alalla valaisijana. Hän on ollut tekemässä useita pitkiä elokuvia (muun muassa *Näkymätön Elina*, *Hymypoika*), televisiosarjoja (muun muassa *Irtiottoja*) sekä mainoksia ja musiikkivideoita. 

Rantala ja Milonoff juonsivat vuonna 2012 ja syksyllä 2014 Bassoradiossa perjantaisin kello 17–20 esitettyä *Truths & Rights* -ohjelmaa.

Matkailutoimittajien Kilta ry nimitti tammikuussa 2009 Milonoffin ja Rantalan Vuoden matkailuhenkilöiksi. Nimitys on jaettu vuodesta 1972 lähtien tunnustuksena parhaille matkailutuotteille ja ansioituneille henkilöille. Matkailulehti Mondo puolestaan valitsi *Kansainvälisen seikkailijan oppaan* vuoden matkakirjaksi 2008.

Vuonna 2012 Milonoff ja Rantala saivat valtion tiedonjulkistamispalkinnon "maantieteen ja maailman tuntemuksen edistämisestä erityisesti nuorisoa kiinnostavalla tavalla". Vuonna 2015 he saivat Suomen Kuvalehden journalistipalkinnon.

Milonoff on ohjannut yhdessä Jon Sundellin kanssa Punavuoresta kertovan lyhytelokuvan *Monte Rosso*.

Yksityiselämä
-------------

Milonoffin veljiä ovat näyttelijät Eero Milonoff ja Juho Milonoff (kaksosveli) sekä Aleksi Milonoff, joka työskentelee muun muassa näytelmien suomentajana. Heidän isänsä on ohjaaja ja näyttelijä Pekka Milonoff.

Milonoff on naimisissa, ja pariskunnalla on kaksi lasta.

Lähteet
-------

1. ↑  Madventures-kaksikosta Vuoden Matkailuhenkilö *Iltalehti*.  16.1.2009. Viitattu 17.1.2009.
2. ↑  Matkailutoimittajien Killan palkinnot Matkailutoimittajien Kilta ry.  Arkistoitu 30.1.2013. Viitattu 17.1.2009.
3. ↑  Madventures - Kansainvälisen seikkailijan opas on Vuoden matkakirja!  25.1.2008. WSOY. Viitattu 21.12.2010. [vanhentunut linkki]
4. ↑  Valokuvaaja Hannu Hautalalle ja professori Markku Kuismalle tiedonjulkistamisen elämäntyöpalkinnot  10.9.2012. Opetus- ja kulttuuriministeriö. Viitattu 16.11.2012.
5. ↑  Docventures-kaksikko sai Suomen Kuvalehden journalistipalkinnon *Yle Uutiset*.  29.10.2015. Viitattu 16.11.2015.
6. ↑  *Tuomas Milonoff* Elonet.  , viitattu 26.8.2012
7. ↑  Ketkä kaikki suomalaisnäyttelijät ovat keskenään sukua? Katso uskomaton lista!
8. ↑  Madventuresin Tunna Milonoff ja Jenni-vaimo häkellyttivät yleisön – kuva Halloween-asusta ällistyttää: "Lapasesta lähtenein asuni ikinä" *Ilta-Sanomat* 29.10.2017

Aiheesta muualla
----------------

* Kuvia tai muita tiedostoja aiheesta **Tuomas Milonoff** Wikimedia Commonsissa

* Tuomas Milonoff Elonetissä.
* Tuomas Milonoff Internet Movie Databasessa. (englanniksi)
* Madventuresin virallinen sivusto
* WSOY: Tuomas Milonoff (Arkistoitu – Internet Archive)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet
* Yle

 |

 |